
Kapittel 1:

VALG ER NO’ DRITT

Jeg heter Lukas. Dette er en bok om meg.

Ok, det var en utrolig dårlig start. Jeg prøver igjen:

Halla. Lukas, her. Vil du høre en veldig rar fortelling om meg?

Nei, nei, nei. Det høres ut som jeg prøver for hardt. En gang til:

POW! LUKAS! MEG!

Jeg tror jeg bare må gi opp. Det er umulig å velge hvordan jeg skal starte denne historien. Jeg får nesten bare begynne med å fortelle de tre viktigste tingene du må vite om meg.

Punkt én: Jeg heter Lukas.

Punkt to: Jeg er ikke den kuleste gutten i klassen. Men slapp av, jeg er ikke den minst kule heller. Akkurat nå er det Isak, fordi han dreit på seg i gymtimen da Cathrine traff ham i rumpa med en stikkball.

Ja, det skjedde faktisk.

Men tro meg, så fort klassen min glemmer den hendelsen, kanskje om et par uker, så er jeg tilbake på siste plass. Akkurat det med kulhet er uansett ikke mitt største problem. Vi har nemlig kommet til punkt tre:

JEG.

KAN.

IKKE.

TA.

VALG.

Det går bare ikke. Alle valg er umulige for meg. Jeg er beslutningsallergisk. Jeg har valgfrykt. Handlings-paralyse, for å bruke et fancy ord pappa liker. Det spiller ingen rolle om det er store valg eller små valg. Alt er like vanskelig:

Si fra til kassadama at hun ga meg 20 kroner for mye tilbake eller gå rundt med dårlig samvittighet i en uke?

Trykke like på meldingen fra Oda eller skrive «hahaha»?

Slippe ut fisen jeg har holdt inne i en time nå eller vente til jeg kommer hjem og kan slippe den ut på rommet til storesøsteren min?

Kjøpe en softis med sjokoladestrø eller en softis med tuttifrutti … eller en softis med sjokoladestrø, tuttifrutti, Oreo-kjeks, krokan, nøtter, lakrispulver og karamellsaus?

Si fra til mamma at hun har en buse i nesa eller droppe det, sånn at hun går rundt med den på jobb hele dagen?

Sette meg på det ekle bussetet som lukter svett rumpe eller stå hele den lange bussturen?

Tisse rett etter pappa har vært på do og gjort bommelom eller vente i femten tissetrengte minutter til det er trygt?

Spille Minecraft, FIFA eller Mario Kart … eller starte opp alle tre og prøve å spille dem samtidig ved å styre to kontrollere med hver sin fot og en tredje med hendene?

JEG VET IKKE!

Til og med på klesfronten sliter jeg. Helt siden jeg lærte meg å si ordet bukse som toåring, har jeg aldri klart å velge hva jeg skal ha på meg på skolen. I en periode sto jeg opp klokka halv fem for å ha tid til å bestemme meg for om jeg skulle ta på meg hettegenser eller jakke, sneakers eller støvler, skjorte eller T-skjorte. Til slutt bestemte mamma at jeg bare måtte begynne å gå med alt samtidig. Kaps og solhatt oppå hverandre. Tennissokker med ankelsokker utenpå. Én digital og én analog klokke som kjemper om plassen. Og ja, du gjettet det: boksershorts og truser. Samtidig.

Akkurat nå, der historien vår starter på ordentlig, sitter jeg i klasserommet på Leirvik barneskule på Stord, med 22 ulike plagg på meg, og må ta et forferdelig vanskelig valg.

Lærer Gruntilde blåser altfor hardt i fløyta si.

«LUUUUNSJ!»

Hun elsker den fløyta og bruker den hele tiden, selv om hun ikke er gymlærer. Og lunsjen er hellig for Gruntilde. Etter å ha blåst i fløyta begynner hun umiddelbart å stappe i seg en grå og trist hamburger fra kvelden før. Hamburgeren minner litt om …

Nei, vent. Nå virker det kanskje som om Gruntilde er en viktig karakter i denne historien, og det er hun virkelig ikke. Ikke ennå, i hvert fall. Kanskje i bok to. Så jeg tenker vi kan la henne ligge og heller zoome inn på hovedpersonen: meg.

Jeg åpner sekken min. Der har mamma som vanlig passet på å legge én matpakke, én vannflaske, én blyant og én skrivebok. Hvis ikke måtte jeg jo ha tatt et valg, og som dere nå vet: Det går ikke. Men da jeg åpner matpakken, innser jeg at mamma har gjort en skjebnesvanger feil. For akkurat nå stirrer jeg ned på to stykker med mat. Ikke ett. To.

En skive med leverpostei.

Et eple.

Én krise.

Hva skal jeg liksom gjøre nå? Har mamma fått hjerneskade? Dette er jo tidenes vanskeligste valg! Jeg stirrer ned på skiven og eplet som om de er tikkende bomber i en actionfilm. Ser på dem fra alle vinkler, løfter dem opp som om jeg er en kunstsamler som skal sjekke om et smykke er en forfalskning, lukter lenge på begge to som om jeg var en politihund. Minuttene går, og de andre i klassen begynner å bli ferdig med å spise. Pausen er straks over. Det bare går ikke. Jeg får lyst til å rope om hjelp.

«Har du lyst til å rope om hjelp?» Oda snur seg mot meg. Munnen hennes er full av banan og knekkebrød og melk og kjeks samtidig. «For jeg tror ikke Gruntilde blir så glad om du roper om hjelp enda en gang. Du har ropt om hjelp fem ganger om dagen så lenge jeg har kjent deg, og jeg har kjent deg i femten år.»

Vi har ikke kjent hverandre i femten år. Vi har kjent hverandre i to, og vi er uansett begge bare ti år gamle.

Hun snur seg tilbake og fortsetter arbeidet med å tygge maten sin så intenst at de enorme, røde krøllene danser oppå hodet hennes som en skogbrann.

Og bare så det er sagt, Oda har helt rett i at jeg har ropt mye om hjelp opp gjennom åra. Ingen vet bedre enn henne hvor vanskelige disse valgene er for meg. I går spilte vi for eksempel Battle Royale-spillet Triggerfall sammen på nettet. Som vanlig måtte Oda bestemme hvor vi skulle lande. Den biten er grei. Men så kom problemene. For jeg hadde funnet ei hytte nede ved vannet. Og inni den hytta lå det to våpen:

Én epic pump shotgun.

Én legendary sniper.

Jeg hadde selvfølgelig bare plass til én av dem i inventory. Men begge våpnene lå og glinset som nypussa sko på juleavslutning. Jeg visste at jeg bare hadde et par sekunder på meg før noen andre ville komme og plaffe meg tilbake til hovedmenyen. Men som vanlig: Valget var umulig.

«Hvor blir du av? Jeg er sånn 200 meter unna, så jeg kan ikke hjelpe hvis de downer deg …» Stemmen til Oda i headsettet var irritert.

Men jeg ble bare stående stille og tenke veldig mange tanker samtidig. Jeg ville selvfølgelig ha hagla, sånn at jeg kunne skyte fiender på kloss hold. Men jeg ville også ha sniperen, sånn at jeg kunne legge meg på toppen av åsen øst på kartet og gønne ned spillere på tusen meters avstand. På den annen side, jeg hadde jo en lilla assault rifle som hadde bra potensial for avstandsskade, og det gikk jo an å …

Ett sekund senere var jeg veldig, veldig død.

To sekunder senere kom teksten opp på skjermen med et nytt sett med valg:

«Spill ny runde», «Se på» eller «Tilbake til lobbyen». Alle tre virket like fristende.

«Oda, HJELP!»

uglebarn-strek56.gif






cover.png
¢ ASCHEHOUGy







page09_01.jpg
AR IMNAMNAA
QUATT SINMNSSY 'S






page04_01.jpg





page06_01.jpg






aschehoug-inv.jpg
o ASCHEHOUG,





